**П Р Е Д Л О Г**

На основу члана 8. став 1. Закона о Народној скупштини ("Службени гласник РС", број 9/10) и члана 59. став 1. Закона о јавним медијским сервисима („Службени гласник РС“, број 83/14),

 Народна скупштина Републике Србије, на \_\_\_\_\_\_\_\_ седници, \_\_\_\_\_\_\_\_\_ заседања у 2014. години, одржаној \_\_\_\_\_\_\_\_ 2014. године, донела је

**О Д Л У К У**

**О ПРАВИЛИМА О СПРОВОЂЕЊУ ЈАВНОГ КОНКУРСА ЗА ИЗБОР КАНДИДАТА ЗА ЧЛАНОВЕ ПРОГРАМСКОГ САВЕТА**

**ЈАВНЕ МЕДИЈСКЕ УСТАНОВЕ „РАДИО-ТЕЛЕВИЗИЈА СРБИЈЕ“**

 1. Овом одлуком уређује се поступак спровођења јавног конкурса за избор кандидата за чланове Програмског савета Јавне медијске установе „Радио-телевизија Србије“ (у даљем тексту: Програмски савет РТС-а).

 2. Одбор Народне скупштине надлежан за област јавног информисања (у даљем тексту: надлежни одбор) расписује јавни конкурс шест месеци пре истека мандата члановима Програмског савета РТС-а.

3. Јавни конкурс се објављује у “Службеном гласнику Републике Србије“, једним дневном новинама које излази на територији целе Републике Србије и на интернет страници Народне скупштине.

4. Рок за подношење пријаве на јaвни конкурс почиње да тече наредног дана од дана објављивања у „Службеном гласнику Републике Србије“ и не може бити краћи од осам дана.

5. Кандидат за члана Програмског савета РТС-а бира се из реда стручњака у области медија и медијских посленика, научника, стваралаца у области културе и представника удружења чији је циљ заштита људских права и демократије.

Кандидат за члана Програмског савета РТС-а не може бити носилац јавних и политичких функција.

 6. Јавни конкурс садржи следеће податке:

 (1) Место и рок за подношење пријава;

 (2) Документацију коју је потребно поднети уз пријаву;

 (3) Услове које кандидат за члана Програмског савета РТС-а треба да испуњава;

 (4) Друге податке неопходне за спровођење конкурса.

 7. У року од 15 дана од дана закључења конкурса, надлежни одбор утврђује листу свих пријављених кандидата који испуњавају услове јавног конкурса.

 Надлежни одбор неће разматрати неблаговремене, непотпуне и пријаве увредљиве садржине, о чему ће обавестити подносиоца пријаве.

 8. Надлежни одбор обавља разговор са кандидатима из тачке 7. став 1. ове одлуке.

 9. У року од четири месеца од дана утврђивања листе из тачке 7. став 1. ове одлуке, надлежни одбор утврђује коначну листу од 30 кандидата за чланове Програмског савета РТС-а, коју доставља Управном одбору РТС-а.

 Коначна листа из става 1. ове тачке, треба да одражава територијалну, националну, верску, полну и другу структуру становништва.

10. Ова одлука ступа на снагу осмог дана од дана објављивања у "Службеном гласнику Републике Србије".

РС број \_\_\_\_\_

У Београду, \_\_\_\_\_\_\_\_\_\_\_ 2014. године

**НАРОДНА СКУПШТИНА РЕПУБЛИКЕ СРБИЈЕ**

ПРЕДСЕДНИК

 Маја Гојковић

 О Б Р А З Л О Ж Е Њ Е

Правни основ за доношење одлуке садржан је у члану 8. став 1. Закона о Народној скупштини („Службени гласник РС“, број 9/10) и чл. 192. став 2. и 193. Пословника Народне скупштине („Службени гласник РС“, број 20/12 -пречишћени текст). Народна скупштина доноси: закон, буџет, завршни рачун, план развоја, просторни план, пословник, стратегију, декларацију, резолуцију, препоруку, одлуку, закључак и аутентично тумачење. Предлог одлуке може поднети овлашћени предлагач у складу са Уставом, законом и Пословником Народне скупштине. На поступак за доношење одлуке сходно се примењују одредбе Пословника Народне скупштине о поступку за доношење закона.

Чланом 59. став 1. Закона о јавним медијским сервисима („Службени гласник РС“, број 83/14) предвиђено је да Народна скупштина у року од 90 дана од дана ступања на снагу овог закона донесе акт којим се прописују правила о спровођењу јавног конкурса за избор кандидата за чланове Програмског савета Јавне медијске установе „Радио-телевизија Србије“. Овом одлуком ближе се уређује поступак расписивања и спровођења јавног конкурса, као и критеријуми за утврђивање коначне листе кандидата за избор чланова Програмског савета РТС-а, коју надлежни одбор доставља Управном одбору РТС-а.

Одбор за културу и информисање је на \_\_\_\_\_ седници одржаној \_\_\_\_\_ 2014. године утврдио Предлог одлуке о правилима о спровођењу јавног конкурса за избор кандидата за чланове Програмског савета Јавне медијске установе „Радио-телевизија Србије“, који су народни посланици, чланови Одбора поднели Народној скупштини на усвајање.

За спровођење ове одлуке нису потребна додатна финансијска средства из буџета.

На основу члана 8. став 3. Закона о Народној скупштини, предвиђено је да се акти које доноси Народна скупштине објављују у „Службеном гласнику РС“.

Одбор предлаже да се Предлог одлуке, у складу са чл. 167. и 193. Пословника Народне скупштине, разматра по хитном поступку, имајући у виду потребу да Народна скупштина што пре донесе Одлуку о правилима о спровођењу јавног конкурса за избор кандидата за чланове Програмског савета Јавне медијске установе „Радио-телевизија Србије“, како би се благовремено спровео поступак избора чланова Програмског савета и тиме омогућио несметани рад Јавне медијске установе РТС.